骨牌麻雀相傳係元朝之後，大約喺同治三年，即西元1864年咁上下，由一個叫陳魚門嘅寧波人改良而變成而家咁樣，由原本嘅「十字、萬字、索子、文錢四門」，變成只有「萬、索、筒」總共 108 張，由於陳魚門嘅航海背景，令麻雀術語入面有好多水上人味道，好似「索子」，又或者叫「條子」，係源於船上面嘅繩索，由於船上面嘅繩索最高就係桅桿上面拉帆條繩，而上面又成日企咗好多海鷗喺度，所以一索嘅圖案係隻雀，就係咁解；「筒子」就係船上面裝淡水同糧食嘅木桶；「萬子」，就係銀両數目。而「東南西北」四風，好明顯都同航海嘅風向有關。至於「中發白」，就係當時計銀両嘅單位，白係最細，而發就係半両，中就係一両。最初係連住萬字寫，後來先分開。